stanford-oval/wikipedia huggingface dataset:
ליטא באירוויזיון

| --- | --- |

 מדינה:  ליטא ליטא
 רשת שידור:  LRT
 השתתפות ראשונה:  אירלנד דבלין, 1994
 זכיות:  0
 השתתפויות:  24
 היעדרויות:  6
 אירוח האירוויזיון:  לא אירחה
 השתתפות אחרונה:  שוודיה מאלמה, 2024
ליטא השתתפה באירוויזיון כ־24 פעמים החל מהצטרפותה לתחרות ב־1994 ונעדרה מהתחרות 6 פעמים ב־1995, 1996, 1997, 1998, 2000 ו־2003.
ליטא היא המדינה הבלטית הפחות-מוצלחת בתחרות מפני שמעולם לא ניצחה בתחרות, מעולם לא סיימה את התחרות בתור אחת מחמש המדינות המובילות בגמר והישגה הטוב ביותר בגמר התחרות הוא המקום ה־6 אותו השיגה ב־2006, אולם מהחלת שלב חצאי-הגמר ב־2004, ליטא הצליחה להעפיל לגמר התחרות מספר פעמים רב יותר מאשר שכנותיה הבלטיות.
היסטוריה

לאחר התפרקות ברית המועצות ב־1991, ביקשה ליטא להצטרף לשורות התחרות ב־1994 כמדינה עצמאית לאחר הצטרפותה לאיגוד השידור האירופי.
שנותיה הראשונות של ליטא בתחרות לא נחלו הצלחה: ב־1994, כאשר עשתה את הופעת הבכורה בתחרות, הדבר לא נחל הצלחה והיא סיימה את גמר התחרות במקום האחרון עם אפס נקודות, מה שהוביל להחלטה לפרוש לאלתר מהתחרות. אולם, התחרות ב־1994 הייתה הפעם היחידה בה סיימה את גמר התחרות במקום האחרון.
ב־1999, כאשר שבה לתחרות ארבע שנים לאחר שפרשה, הדבר לא נחל הצלחה, והיא סיימה את גמר התחרות במקום ה־20. ב־2000, שנה לאחר שובה לתחרות, ליטא לא הורשתה ליטול חלק בתחרות עקב התוצאה הנמוכה ב־1999, המקום ה־20 עם 13 נקודות.
ב־2003, ליטא לא הורשתה בשנית ליטול חלק בתחרות עקב התוצאה הנמוכה ב־2002, המקום ה־23 עם 12 נקודות, שהוא, נכון ל־2025, יחד עם התוצאה ב־2009, המיקום הגרוע ביותר בתולדות ליטא בגמר התחרות.
היסטוריה > הישגים

ליטא נטלה חלק בתחרות כ־24 פעמים: מתוכן היא הגיעה פעם אחת למקום השישי בגמר התחרות שהוא הישגה הטוב ביותר בתחרות ב־2006 כאשר להקת "LT United" הופיעה עם השיר "We Are the Winners" שסיים את גמר התחרות עם 162 נקודות, ואף הגיע למקום החמישי בשלב חצי-הגמר עם 163 נקודות.
הישגה הטוב ביותר של בשלב חצי-הגמר הוא המקום השלישי, אותו השיגה ב־2012 כאשר דוני מונטל הופיע עם השיר "Love Is Blind". אולם, השיר סיים במקום ה־14 עם שבעים נקודות בשלב הגמר.
לתחרות ב־2016 שלחה, שוב, את דוני מונטל עם השיר "I've Been Waiting For This Night" שסיים את התחרות, בערב הגמר, במקום ה־9 עם 200 נקודות, הניקוד הגבוה ביותר אותו השיגה ליטא בשלב הגמר של התחרות, והיה מדובר בפעם היחידה בה ליטא סיימה במקום ה-9. ליטא היא המדינה הבלטית הפחות-מוצלחת בתחרות כאשר היא מעולם לא ניצחה בתחרות ומעולם לא סיימה את התחרות בתור אחת מחמש המדינות המובילות בגמר התחרות.
היסטוריה > היעדרויות

ליטא נעדרה מ־6 תחרויות אירוויזיון לאורך השנים:
ליטא, אשר סיימה במקום האחרון עם אפס נקודות כבר בפעם הראשונה בה נטלה חלק בתחרות ב־1994, החליטה בתגובה לפרוש מהתחרות והיא לא נטלה בה חלק בין השנים 1995-1998. ליטא שבה לתחרות ב־1999, אולם לרשות השידור הליטאית היו בעיות תקציביות ולכן איגוד השידור האירופי אפשר למשלחת הליטאית להגיע לירושלים יום לאחר הגעת כל המשלחות בתחרות.
במהלך שנות ה־2000 המוקדמות, ליטא הייתה אחת המדינות המושפעות בתחרות מהחלטתו של איגוד השידור האירופי לפסול מדינות שהגיעו להישגים נמוכים בתחרות בשנים קודמות, כדי לאפשר למדינות חדשות להצטרף לתחרות. נבע הדבר מריבוי המדינות שביקשו לקחת חלק בתחרות, דבר שחייב את איגוד השידור האירופי לסנן את המדינות שביקשו ליטול חלק בתחרות. שתי שיטות לסינון נקבעו לשם כך: סינון של השירים הפחות טובים ומניעה ממדינות שהישגיהן בשנים קודמות היו נמוכים לקחת חלק בתחרות. באותן שנים, הוחלט לערוך הצבעה מוקדמת של צוותי שיפוט מכל המדינות שלוקחות חלק על סמך גרסאות מוקלטות של השירים, ולנפות מן התחרות את השירים שהגיעו לשבעת המקומות האחרונים. זאת, כתוצאה מהצורך לנפות את מספרן הגדל של המדינות שביקשו ליטול חלק בתחרות בשל תוצאות נמוכות בתחרות, ליטא לא לקחה חלק בתחרויות האירוויזיון בשנים 2000 ו־2003. ניפוי שיר לאחר שנבחר בתחרות מקומית, תוך השקעת משאבים בארגונה, גרמה אי-נחת בקרב רשתות השידור הלוקחות חלק בתחרות, ולפיכך שונתה המדיניות בשנים שלאחר מכן. כדי לפתור מחלוקות, החל מ־2004 הונהגה שיטת חצאי-גמר.
בדצמבר 2009, רשות השידור הליטאית הודיעה כי עקב מחסור בתקציב ובעיות כלכליות ליטא תפרוש מהתחרות ב־2010. אולם, ליטא הצליחה להשיג מקורות מימון ובסוף נטלה חלק בתחרות.
היסטוריה > ליטא באירוויזיון 2009

בתגובה לפעולותיה של רוסיה בדרום אוסטיה ומלחמת גאורגיה–רוסיה, איימה ליטא להחרים את התחרות ב־2009 אם "רוסיה תמשיך להפגין כוח ולהתעלם מהמשפט הבינלאומי". בנוסף, התפרסמו דיווחים כי גם אסטוניה עלולה לא ליטול חלק בתחרות ב־2009, אם כי, למרבה האירוניה, ליטא ואסטוניה העניקו את מרב הנקודות לרוסיה ב־2008. באוגוסט 2008, שרת התרבות האסטונית, לייני ג'נס, דיווחה על החרם המשותף של המדינות הבלטיות, אסטוניה, ליטא ולטביה, על התחרות. מקבילה, שר התרבות הליטאי, ג'ונאס ג'וקאס, אמר כי "מוקדם מדי לדון בחרם" שכן "החלטות ספונטניות עשויות להחריף את מאמצי הדיפלומטים ולהחריף את המצב". מאוחר יותר לטביה הכחישה בתוקף את דיווחי החרם המשותף על התחרות והודיעה כי היא תיטול חלק בתחרות ב־2009, רשות השידור האסטונית אישרה בספטמבר 2008, כי בשל לחץ וביקוש ציבורי, אסטוניה כן תיטול חלק בתחרות ב־2009 וליטא כן נטלה חלק בתחרות שהתקיימה במוסקבה ב־2009. אולם, התחרות ב־2008 הייתה הפעם האחרונה בה ליטא העניקה לרוסיה את מרב הנקודות בתחרות וכאשר גאורגיה שבה לתחרות ב־2010 היא העניקה לה את מרב הנקודות וכך גם בשנה שאחריה.
השירים שייצגו את ליטא באירוויזיון

שורה בצהוב מסמלת ניצחון של המתמודדת באותה תחרות

 שורה באפור מסמלת תחרות בה המתמודדת הגיעה למקום השני

 שורה בחום מסמלת תחרות בה המתמודדת הגיעה למקום השלישי

 שורה באדום מסמלת תחרות בה המתמודדת דורגה במקום האחרון

 שורה בירוק-זית מסמלת תחרות ממנה המתמודדת פרשה או שלא השתתפה לאחר שכבר נבחר שיר
| שנה | מבצע | שיר | תרגום לעברית | גמר | ניקוד | חצי גמר | ניקוד |
| --- | --- | --- | --- | --- | --- | --- | --- |
| 1994 | אובדיוס ויישניאוסקאס | "Lopšinė mylimai" | "שיר ערש לאהובתי" | 25 | 0 |  |  |
| לא נטלה חלק בין השנים 1995-1998 | לא נטלה חלק בין השנים 1995-1998 | לא נטלה חלק בין השנים 1995-1998 | לא נטלה חלק בין השנים 1995-1998 | לא נטלה חלק בין השנים 1995-1998 | לא נטלה חלק בין השנים 1995-1998 |  |  |
| 1999 | אייסטה | "Strazdas" | "ציפור שיר" | 20 | 13 |  |  |
| לא נטלה חלק ב־2000 | לא נטלה חלק ב־2000 | לא נטלה חלק ב־2000 | לא נטלה חלק ב־2000 | לא נטלה חלק ב־2000 | לא נטלה חלק ב־2000 |  |  |
| 2001 | סקאמפ | "You got style" | "יש לך סטייל" | 13 | 35 |  |  |
| 2002 | אייווארס | "Happy you" | "את שמחה" | 23 | 12 |  |  |
| לא נטלה חלק ב־2003 | לא נטלה חלק ב־2003 | לא נטלה חלק ב־2003 | לא נטלה חלק ב־2003 | לא נטלה חלק ב־2003 | לא נטלה חלק ב־2003 |  |  |
| 2004 | לינאס וסימונה | "What's Happened To Your Love?" | "מה קרה לאהבה שלך?" | X | X | 16 | 26 |
| 2005 | לאורה והאוהבים | "Little by little" | "לאט לאט" | X | X | 25 | 17 |
| 2006 | LT United | "We Are the Winners" | "אנחנו המנצחים" | 6 | 162 | 5 | 163 |
| 2007 | 4Fun | "Love or Leave" | "אהבה או לעזוב" | 21 | 28 | X | X |
| 2008 | ירונימאס מיליוס | "Nomads in the Night" | "נוודים בלילה" | X | X | 16 | 30 |
| 2009 | סאשה סון | "Love" | "אהבה" | 23 | 23 | 9 | 66 |
| 2010 | Inculto | "East European Funk" | "פאנק במזרח אירופה" | X | X | 12 | 44 |
| 2011 | אבלינה סאשנקו | "C'est ma vie" | "אלו הם חיי" | 19 | 63 | 5 | 81 |
| 2012 | דוני מונטל | "Love Is Blind" | "האהבה עיוורת" | 14 | 70 | 3 | 103 |
| 2013 | אנדריאוס פויאביס | "Something" | "משהו" | 22 | 17 | 9 | 53 |
| 2014 | ויליה מטאצ'יונאייטה | "Attention" | "שימו לב" | X | X | 11 | 36 |
| 2015 | מוניקה לינקיטה וואידאס באומילה | "This Time" | "הפעם" | 18 | 30 | 7 | 67 |
| 2016 | דוני מונטל | "I've Been Waiting For This Night" | "חיכיתי ללילה הזה" | 9 | 200 | 4 | 222 |
| 2017 | Fusedmarc | "Rain of Revolution" | "גשם של מהפכה" | X | X | 17 | 42 |
| 2018 | אייווה זאסימאוסקייטה | "When We're Old" | "כשנזדקן" | 12 | 181 | 9 | 119 |
| 2019 | יוריוס | "Run With The Lions" | "רוץ עם האריות" | X | X | 11 | 93 |
| 2020 | דה רופ | "On Fire" | "עולה באש" | התחרות בוטלה בשנה זאת | התחרות בוטלה בשנה זאת | התחרות בוטלה בשנה זאת | התחרות בוטלה בשנה זאת |
| 2021 | דה רופ | "Discoteque" | "דיסקוטק" | 8 | 220 | 4 | 203 |
| 2022 | מוניקה ליו | "Sentimentai" | "סנטימנטים" | 14 | 128 | 7 | 159 |
| 2023 | מוניקה לינקיטה | "Stay" | "תישאר" | 11 | 127 | 4 | 110 |
| 2024 | סילבסטר בלט | "Luktelk" | "חכה" | 14 | 90 | 4 | 119 |
| 2025 | קרטסיס | "Tavo akys" | "העיניים שלך" |  |  |  |  |
גלריה

לינאס וסימונה באיסטנבול (2004)
‏4Fun בהלסינקי (2007)
ירונימאס מיליוס בבלגרד (2008)
‏Inculto באוסלו (2010)
אנדריאוס פויאביס במאלמה (2013)
וילייה מטאצ'יונייט בקופנהגן (2014)
ואידס באומילה ומוניקה לינקיטה בווינה (2015)
דוני מונטל בסטוקהולם (2016)
‏Fusedmarc בקייב (2017)
אייווה זאסימאוסקייטה בליסבון (2018)
יוריוס בתל אביב-יפו (2019)
ראו גם

אסטוניה באירוויזיון
לטביה באירוויזיון
רוסיה באירוויזיון
גאורגיה באירוויזיון
הערות שוליים

↑  Jerusalem 1999, באתר האירוויזיון הרשמי
↑  Culture minister of Lithuania: too early to speak about boycott of Eurovision‏, 25 באוגוסט 2008
↑  ליטא היא המדינה השנייה שסיימה במקום האחרון עם אפס נקודות כבר בפעם הראשונה בה נטלה חלק בתחרות אחרי פורטוגל, שהייתה המדינה הראשונה ב-1964.
| --- | --- |
בקרת זהויות :  MusicBrainz: ab65c9ec-3894-48ef-9266-3ea06c14b801
רועה בוקוביני

| --- | --- |

 תכונות
 גובה:  68 ס״מ 
 
הרועה הבוקוביני (ברומנית, Ciobănesc Românesc de Bucovina, באנגלית, Bucovina Shepherd Dog), הוא גזע כלבים שנמצא בשימוש הרועים של הרי הקרפטים. הוא משמש באופן מסורתי הן ככלב שמירה על משק הבית והן ככלב שמירה על עדרים(אנ'), מפני הטורפים האירופיים הגדולים: דובים, זאבים, ושונרים. ככזה, הוא כלב גדול, בעל גוף שרירי ומאסיבי, ובעל אופי מאוזן, רגוע ואמיץ.
היסטוריה של הגזע

הרועה הבוקוביני הוא כלב הרים גדול מטיפוס מולוסואידי(אנ'). הגזע קשור קשר הדוק לגזעי שומרי עדרים נוספים באזור, כגון טורניאק (מקרואטיה ובוסניה הרצגובינה), שר-פלניניאק (מאזור הבלקן, רכס הרי שר-פלנינה), והקאראקאצ'אן הבולגרי (אנ').
זהו גזע טבעי שהתפתח במשך מאות שנים ללא מניפולציות מכוונות, כשהקריטריון לגידולו היה התאמתו לתפקידו. רק בשנת 1934 התחיל תהליך רשמי של אפיון והכרה בו על ידי מגדלים מאזור בוקובינה (מה שהקנה לו את שמו, אם כי הוא נפוץ לא רק בבוקובינה). עם זאת, מלחמת העולם השנייה ולאחר מכן המשטר הקומוניסטי קטעו את תהליכי ההכרה בו על ידי הפדרציה הבינלאומית לכלבנות (FCI). התהליך התחיל מחדש רק בשנות ה-80, כאשר כמה מגדלים מרומניה נטלו על עצמם את המשימה. התקן הראשון נכתב ב-1982, ולאחר מכן הותאם לדרישות הפדרציה הבינלאומית לכלבנות בשנת 2002. הגזע התקבל באופן זמני בשנת 2009 ובאופן סופי ב-2019.
תקן

זהו כלב גדול, בעל גוף שרירי ומאסיבי. גובהו של הזכר הוא 68-78 ס"מ. הנקבות קרובות בגובהן ומגיעות ל־64-72 ס"מ. הראש מסיבי עם אוזניים שמוטות, מעוגלות בצורת V.
צבע הפרווה העיקרי הוא לבן או לבן-בז' עם כתמים ברורים של שחור או שחור עם מעט אדום-חום, או אפור. הראש והחלק הקדמי של הרגליים מכוסים בשיער קצר. על הגוף, הפרווה התחתונה צפופה וגמישה, בצבע בהיר. השיער מחוספס, ישר, שופע, ארוך (6-9 ס"מ) ויוצר רעמה. הזנב עבות.
למרות גודלו ומשקלו זהו כלב נמרץ, בעל סיבולת גבוהה, הליכה הרמונית, גמישה ומתואמת. הצעד המועדף עליו הוא הטרוט, והגאלופ מתמשך ומאוזן. הנביחה עמוקה ועוצמתית.
אופי

ככלב המגן על עדרים מפני טורפים גדולים, הרועה הבוקוביני מפטרל במהלך הלילה סביב הנכס או העדר ללא הנחיית בעליו. הרועה הבוקוביני מתואר בתקן FCI ככלב מאוזן, רגוע, אמיץ, חשדן לגבי זרים, ואוהב ילדים, אך על מנת להשיג תכונות אופי אלה הוא זקוק לפעילות פיזית מרובה ולבעלים אסרטיבי שיציב לו גבולות.
הערות שוליים

↑  Chien de berger roumain de bucovine, www.centrale-canine.fr (בצרפתית)
↑  CIOBANESC ROMÂNESC DE BUCOVINA, www.fci.be
↑  FCI, [https://www.fci.be/Nomenclature/Standards/357g02-en.pdf CIOBĂNESC ROMÂNESC DE BUCOVINA
(Romanian Bucovina Shepherd)]
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "רועה בוקוביני".
בישר אל-ח'סאונה

בישר אל-ח'סאונה (בערבית: بشر الخصاونة, תעתיק מדויק: בשר אלח'צאונה; נולד ב־27 בינואר 1969 בעמאן) הוא דיפלומט ופוליטיקאי ירדני שכיהן כראש ממשלת ירדן. בעבר שימש כיועצו של המלך עבדאללה השני לתקשורת ותיאום בבית הדין המלכותי להאשמי. הוא היה שר המשפטים בין השנים 2017–2018, שר חוץ בין השנים 2016–2017 ושגריר.
ביוגרפיה

אביו של אל-ח'סאונה, האני, היה מנהיג מפלגת הבעת'. דודו, עומַר אל-ח'סאונה, כיהן בעבר כיועץ בכיר למלך, שגריר וראש ממשלה.
הוא קיבל דוקטורט במשפטים מבית הספר לכלכלה ומדעי המדינה בלונדון. עבודת הדוקטורט שלו, משנת 2007, עסקה בהערכת זכות השיבה והפיצוי של פליטים פלסטינים אזרחי ירדן, וזכותה של ירדן, על פי המשפט הבין-לאומי, להגיש בשמם תביעות בנוגע לכך, נגד ישראל, במטרה לבקש פיצוי כמדינה מארחת, לאור הסכם השלום בין ישראל לירדן משנת 1994. הוא עבד כמרצה בפקולטה למשפטים באוניברסיטת ירדן ובמכון הירדני לדיפלומטיה.
כדיפלומט, אל-ח'סאונה היה שגריר לשעבר של ירדן במצרים, צרפת, קניה, אתיופיה, האיחוד האפריקני, הליגה הערבית ואונסק"ו. כמו כן עבד כמתאם הכללי ומנהל לשכת תהליך השלום והמשא ומתן בירדן.
ב-28 בספטמבר 2016 הוא מונה לשר החוץ. ב-15 בינואר 2017 מונה לשר המשפטים. ב-31 באוגוסט 2018 הושבע כשגריר ירדן בצרפת.
ב-23 באפריל 2019 מונה ליועץ לתקשורת ותיאום למלך עבדאללה השני בחצר המלכותית ההאשמית. ב-18 באוגוסט 2020 מונה כיועץ של המלך למדיניות.
עם מינויו לראש ממשלה ב-8 באוקטובר 2020, המלך עבדאללה השני הנחה אותו לשפר את יכולות המדינה במגפת הקורונה בירדן. הוטל עליו גם לפקח על הבחירות לפרלמנט בנובמבר 2020. ממשלתו, שבה הוא כיהן גם כשר הביטחון, הושבעה ב-12 באוקטובר 2020.
אל-ח'סאונה הצהיר שהוא רוצה לשנות את כלכלת ירדן, תוך התמקדות בפיתוח רשת ביטחון ציבורית ותכנון של תקציב ממשלתי ריאלי. במהלך שנתו הראשונה, הוא עסק בעיקר בבעיות היומיום של אזרחי המדינה: מים, מזון, משבר מורים בבתי הספר (שדרישתם לקבל העלאות שכר נדחתה בתקיפות) ואבטלה. בנוסף, עסק במשברים בבית המלוכה: האשמת הנסיך חמזה בניסיון לערער לכאורה את שלטון המלוכה וחשיפת נכסים סודיים של המלך במסמכי פנדורה.
בתחילת כהונתו, יחסי ירדן–ישראל היו מתוחים. באמצע שנת 2021, הם התחממו. משבר נוסף התרחש באפריל 2022. לאחר שפרצו מהומות אלימות בהר הבית, הפגינו אלפים ברמת עמון בקריאה לבטל את הסכם השלום עם ישראל. אל-ח'סאונה שיבח את המתפרעים בהר הבית, שלדבריו "משליכים אבנים על הציונים שמטמאים את אל-אקצא", כנראה ביוזמת המלך.
הוא נשוי לאשת התקשורת רנא סולטן, שהייתה כוכבת מפורסמת בתוכניות טלוויזיה, בעיקר תוכניות לילדים, ושיחקה בהצגה הירדנית המצליחה "קפטן אבו רעד". בני הזוג הורים לשני בנים ובת.
תארים אקדמיים

תואר ראשון במשפטים מאוניברסיטת ירדן.
דיפלומה ברדיקליזציה ומלחמה בטרור מהאוניברסיטה לביטחון לאומי.
דיפלומה בגרות במדיניות ציבורית מאוניברסיטת הרווארד.
תואר שני בעניינים בין-לאומיים, דיפלומטיה וכלכלה מבית הספר ללימודים אוריינטליים ואפריקאיים, אוניברסיטת לונדון.
תואר שני במשפטים בין-לאומיים ותואר שלישי במשפטים מבית הספר לכלכלה של לונדון.
עיטורים

עיטור כוכב ירדן
עיטור עצמאות ירדן
הערות שוליים

↑  Royal Decrees appoint advisers to His Majesty, approve Shobaki’s resignation. Petra News Agency.
↑  KING STRESSES IMPORTANCE OF PRIVATE SECTOR IN ENHANCING TRUST IN ECONOMY. Jordan Embassy in the USA.
↑  worldscience forum.
↑  "Cabinet reshuffle sees 5 new ministers in, 7 out". Jordan Times. נבדק ב-2019-06-03.
1 2 3 4  סמדר פרי, מפנה את הזעם הפנימי לישראל? זהו ראש הממשלה הירדני שתומך במיידי האבנים, באתר ynet, 19 באפריל 2022
↑  New ambassadors sworn in before King.
↑    דורון מצא, ‏יחסי ישראל-ירדן: האמנם תחזור העטרה המדינית במזה"ת ליושנה?, בעיתון מקור ראשון, 13 ביולי 2021
↑  ברק רביד‏, חשיפה: ישראל וירדן יחתמו בשבוע הבא על עסקת "חשמל תמורת מים", באתר וואלה, 17 בנובמבר 2021
↑  טל שלו‏, מתיחות מול ירדן בשל האירועים בהר הבית: סגן שגריר ישראל זומן לשיחה, לפיד קיים הערכת מצב, באתר וואלה, 18 באפריל 2022
| --- | --- |
בקרת זהויות :  GND: 1309059616  VIAF: 172170011246884810004   WorldCat (עם VIAF): 172170011246884810004
פנלופי וילטון

| --- | --- |

וילטון בסטוקהולם בנובמבר 2013
 לידה:  3 ביוני 1946 (בת 78) סקרבורו, הממלכה המאוחדת 
 שם לידה:  Penelope Alice Wilton 
 מדינה:  הממלכה המאוחדת 
 תקופת הפעילות:  מ-1969 
 מקום לימודים:  דרמה סנטר לונדון 
 בן או בת זוג:  דניאל מאסי (1975–1984)  איאן הולם (1991–2001) 
 פרסים והוקרה:  קצינה במסדר האימפריה הבריטית  פרס אוליבייה לשחקנית הטובה ביותר  גבירה מפקדת במסדר האימפריה הבריטית 
 פרופיל ב-IMDb
 
פנלופי אליס וילטון (באנגלית: Penelope Alice Wilton; נולדה ב-3 ביוני 1946) היא שחקנית תיאטרון, קולנוע וטלוויזיה אנגלייה. היא כיכבה לצדו של ריצ'רד בריירס בסיטקום "Ever Decreasing Circles" של ה-BBC. עוד הופיעה בתפקיד אורח בסדרת המדע בדיוני "דוקטור הו", ובתפקיד משנה בסדרת הדרמה התקופתית "אחוזת דאונטון".
ביוגרפיה

וילטון נולדה בסקרבורו שבצפון יורקשייר. היא בתם של אליס טרוורס, רקדנית ושחקנית, ושל קליפורד ויליאם וילטון שהיה איש עסקים. היא אחיינית של השחקנים ביל טרוורס ולינדן טרוורס. היא ואחיותיה, רוזמרי ולינדה, למדו במנזר בניוקאסל, בו אמם לימדה בעבר. אחרי כן למדה בבית הספר למשחק "Drama Centre London" בלונדון.
לפני שהתחילה להופיע בטלוויזיה הצליחה וילטון בקריירת המשחק על במות התיאטרון. הופעת הבכורה שלה בווסט אנד הייתה לצידו של סר רלף ריצ'רדסון. ב-1974 גילמה את רות בהפקה של אלן אייקבורן של הטרילוגיה "כיבושי נורמן" (Norman Conquests) על במות לונדון. ב-1972 שיחקה לראשונה בטלוויזיה בתפקיד ויו וורן במחזה "Mrs. Warren's Profession" יחד עם רוברט פאוול. אחר כך השתתפה בתפקידים ראשיים בהפקות של ה-BBC למחזות שייקספיריים וגילמה את דזדמונה ב"אותלו" ואת ריגן ב"המלך ליר".
בין הסרטים בהם השתתפה היו "אהובת הקצין הצרפתי" (1981), "Cry Freedom" ‏(1987), "איריס וג'ון" (2001), "נערות לוח השנה" (2003), "מת על המתים" (2004), "גאווה ודעה קדומה" (2005) עיבוד לרומן מאת ג'יין אוסטן, "נקודת מפגש" (2005) סרטו של וודי אלן ובסרט "נערי ההיסטוריה" (2006).
ב-1984 הפכה להיות מוכרת היטב בבריטניה עם עליית הסדרה "Ever Decreasing Circles" בו הופיעה לצידו של ריצ'רד בריירס אשר רצה במשך חמש שנים. בסיטקום היא מגלמת את דמותה של אן, אשתו של מרטין (בריירס), הסובלת זמן רב מבעלה השוחר טוב אך קפדן באופן כפייתי. אן מחפשת אורח חיים יותר הרפתקני, והיא מפלרטטת מעט עם השכן הכריזמטי פול (פיטר איגן).
ב-2005 הופיעה וילטון כשחקנית אורחת בסדרת המדע בדיוני המחודשת "דוקטור הו" בתפקיד הארייט ג'ונס. תפקיד זה נכתב במיוחד עבורה על ידי הכותב הראשי של הסדרה ראסל ט. דייוויס איתו עבדה קודם בסדרת הדרמה "בוב ורוז" (2001) בהפקת ITV. הארייט ג'ונס כראש הממשלה חזרה לככב בפרק הספיישל "הפלישה בחג המולד" ב-2005. כמו כן שיחקה בתפקיד ראש ממשלה לשעבר בעונת 2008 בפרק "הארץ הגנובה", בו היא מקריבה את עצמה לאש הדאלקים כדי ששאר בני הלוויה יוכלו ליצור קשר עם הדוקטור. בסך הכל השתתפה בארבעה מפרקי הסדרה.
עוד ב-2005 השתתפה וילטון בסדרת הדרמה "חמישה ימים" בה גילמה אם של אישה נעדרת. באוקטובר 2007 הופיעה בסדרה "Half Broken Things" של ITV, וב-2008 השתתפה בהפקה "The Passion" של ה-BBC. החל מ-2010 היא מגלמת את דמותה של איזבל קרולי בסדרת הדרמה התקופתית "אחוזת דאונטון".
באפריל 2008 היא התארחה בתוכנית הרדיו של BBC4 כ"ניצולה" בתוכנית "Desert Island Discs". מדצמבר 2012 עד פברואר 2013 הייתה המספרת בתסכית הרדיו של "The Cazalets" עיבוד לספרה של אליזבת ג'יין הווארד.
ביוגרפיה > חיים אישיים

וילטון הייתה נשואה לשחקן דניאל מאסי בין השנים 1975 ועד 1984. לזוג יש בת אחת, אליס, שנולדה ב-1977.
ב-1991 התחתנה עם השחקן איאן הולם. כאשר הוא קיבל את תואר האבירות היא נקראה ליידי הולם. השניים הופיעו יחד במיני סדרה "The Borrowers" בשנת 1993. הם התגרשו ב-2001.
פרסים והוקרה

היא זכתה פעמיים בפרס מבקרי התיאטרון. ב-1981 על הופעתה ב"מהומה רבה על לא דבר" וב-1993 על הופעתה במחזה "The Deep Blue Sea". ב-2001 הייתה מועדת לפרס התיאטרון של לונדון איבנינג סטנדרד, על משחקה ב-"The Little Foxes" שעלה ב"דונמאר ורהאוס". ב-2004 קיבלת תואר קצין האימפריה הבריטית (OBC) על תרומתה לתחום הדרמה. ב-2012 קבלה דוקטורט של כבוד באוניברסיטת הול סקרבורו קמפוס.
וילטון הייתה מועמדת לפרס אוליביה שש פעמים:
ב-1981 כשחקנית השנה בהעלאה מחודשת של מחזה עבור "Man and Superman"
ב-1988 כשחקנית השנה במחזה חדש עבור "The Secret Rapture"
ב-1994 כשחקנית הטובה ביותר עבור "The Deep Blue Sea"
ב-2008 כשחקנית הטובה ביותר עבור "יון גבריאל בורקמן"
ב-2009 כשחקנית הטובה ביותר עבור "The Chalk Garden"
ב-2015 כשחקנית הטובה ביותר עבור "Taken at Midnight"
הערות שוליים

↑  Andrew Billen (26 באפריל 2000). "Time for Penelope to soar". Evening Standard. London. {{cite web}}:  (עזרה)(הקישור אינו פעיל)
↑  A study in emotion, 30 September 2001, The Guardian
| --- | --- |
בקרת זהויות :  NLI: 987007428884205171  PLWABN: 9810646376205606  BIBSYS: 3114070  BNE: XX1501461  BnF: cb14239592q (data)  GND: 1020773588  ISNI: 0000 0003 5388 2812  LCCN: no2008053189  MusicBrainz: 7a71c884-6ae0-4232-a891-338276661d8a  NKC: pna2009482621  NLA: 36212671  NLK: KAC2020L6420  NTA: 074229591  SNAC: w6vf1chq  SUDOC: 060796359  Trove: 1230343  VIAF: 4737071   WorldCat (עם VIAF): 4737071
ספינונה איטלקי

| --- | --- |

 ארץ מוצא:  איטליה
 שימושים:  ציד
 קבוצה:  כלבי ציד
 תכונות
 משקל:  זכר: 34-39 ק"ג  נקבה: 29-34 ק"ג
 גובה כתפיים:  זכר: 60-70 ס"מ  נקבה: 59-65 ס"מ
 גובה:  60 ס״מ 
 
ספינונה איטלקי (איטלקית: Spinone Italiano) הוא גזע של כלב ממוצא איטלקי שמשמש לרוב ככלב ציד. הוא קרוב לגזע פוינטר גרמני קצר שיער.
רקע

קיימות עדויות על קיומו מאז 1600–1700 באותה תקופה היה נקרא גריפוני, כשם שנהגו לקרוא לכל כלבי הציד באותה תקופה באיטליה.
נחשב ככלב אינטליגנטי וחזק. הכלב בעל התנהגות נוחה, דבר שתורם להיותו הן בשימוש סיעודי הן סתם ככלב משפחתי.
הופעה ומבנה כללי

כלב בעל מבנה גוף ושרירים חזק ויציב, המאפשרים לו גם להיות מהכלבים בעלי יכולת השחייה היותר משובחת. עקב צבעיו, שילוב של חום על גוונו ולבן, מוחלף לעיתים עם ה-ווירהרד פוינטר גרמני (German Wirehaired Pointer) על ידי אנשים שאינם מומחים. הראש המוארך ועצם העורף המובלטת הם מאפייניו הייחודיים. בעל מבט שרבים אומרים כי הוא אנושי ונבון. בעל זנב קצוץ (140-200 מ"מ מבסיס הזנב).
גובה:
זכר: 60-70 ס"מ
נקבה: 59-65 ס"מ
משקלו פרופורציונלי לצורה ולמבנה:
זכר: 34-39 ק"ג
נקבה: 29-34 ק"ג
מזג

הספינונה הוא כלב חם וידידותי הן לאנשים והן לכלבים אחרים. אופיו הסבלני במיוחד הופך אותו לאחד מגזעי הכלבים שעליהם נאמר "לכל המשפחה" ו"לכל משפחה". נחשב לכלב נאמן במיוחד לאלו שהוא מכיר וחברי לאלו שהוא מכיר פחות. הספינונה איננו כלב תוקפני ואגרסיבי ואינו מתאים לשמש ככלב שמירה. הספינונה נחשב לכלב סקרן, קל לאימון ורגיש מאוד, ולכן מתאים לעבוד עם ילדים ועם אנשים סעודיים. הכלב דינמי ואקטיבי אך אינו נוטש את בעליו בזמן הריצה ונעלם במרדפי שווא.
הכלב נוטה להזיל כמויות גדולות של ריר.
בריאות ואורך חיים

כמו כל הכלבים הגזעיים גם הספינונה נוטה לסבול מבעיות רפואיות, אך בעזרת טיפול מסור ובעיקר הרבעה והכלאה מבוקרת ניתן לשמור על בריאותו.
ב-2004 הקנל קלב באנגליה לאחר מחקר מעמיק העריך את אורך חייו של הספינונה ב-8.7 שנים.
הערות שוליים

↑  eyes described as "human like http://www.spinone.com
| --- | --- |
בקרת זהויות :  NLI: 987007529401905171
בסאם תלהוני

| --- | --- |

 לידה:  14 בפברואר 1964 (בן 61) עמאן, ירדן 
 מדינה:  ירדן 
 השכלה:  אוניברסיטת אדינבורו  אוניברסיטת ירדן 
 
 
 
בסאם תלהוני (ערבית: بسام التلهوني; נולד ב-1964) הוא עורך דין ופוליטיקאי ירדני שהיה שר המשפטים של ירדן.
ביוגרפיה

בסאם תלהוני נולד בעמאן בירת ירדן. בשנת 1986 סיים לימודים לתואר ראשון במשפטים באוניברסיטת ירדן שבעמאן, ובשנת 1988 עבר את מבחני לשכת עורכי הדין הירדנית ופתח לשכה פרטית בעמאן. בשנת 1991 סיים תלהוני לימודי תואר שני במשפטים, גם כן באוניברסיטת ירדן. בשנת 1997 סיים לימודי דוקטורט במשפטים בבית הספר למשפט באוניברסיטת אדינבורו שבסקוטלנד. לאחר לימודיו שימש תלהוני כמרצה בדרגת פרופסור חבר בפקולטה למשפטים באוניברסיטת ירדן.
תלהוני היה שותף בתת-הוועדה לחוק ומשפט במסגרת "הוועדה לאג'נדה לאומית" שייסד המלך עבדאללה בשנת 2005. באוגוסט 2010 מונה בידי ראש הממשלה סמיר זיד א-ריפאעי למבקר על חברות המסחר בירדן. כמו כן כיהן כשר התעשייה הירדני.
ב-21 באוגוסט 2013, לאחר חילופי גברי בממשלת ירדן, מונה תלהוני בידי ראש הממשלה עבדאללה א-נסור לשר המשפטים של ירדן. לאחר סיום תפקידו נותר חבר הפרלמנט הירדני.
בשנת 2018 מונה לשר המשפטים בפעם השנייה.
הערות שוליים

↑  http://photos.state.gov/libraries/jordan/231771/PDFs/List%20of%20Attorneys%20-%20June%202012.pdf
↑  http://jordantimes.com/uploads/downloads/2ff98a350023ffc0dee8870e6fcab62a3629a4d3.pdf
↑  אנגלית: National Agenda Committee
↑  http://jordantimes.com/uploads/downloads/2ff98a350023ffc0dee8870e6fcab62a3629a4d3.pdf
↑  http://www.gerasanews.com/index.php?page=article&id=32519
↑  http://jordantimes.com/article/govt-reshuffle-sees-13-ministers-in-five-out
↑  https://en.royanews.tv/news/15445/Bassam-Talhouni--Minister-of-Justice